Fundarerðir SÍ má nálgast hér.
Pálmi R. Pálsson kynnti tillögu þeirra Halldórs Grétars að breytingu á 8. gr. um að taka upp þá reglu að sami maður sé ekki forseti og verkefnastjóri. Hann ræddi um það fyrirkomulag sem nú er og galla þess. Eðlilegast væri að stjórnin væri ekki að úthluta launum sér til handa. Hjörvar Steinn Grétarsson svaraði Jóhanni Ragnarssyni um laun stórmeistara: Umhverfið er ekki það sama og 1990 og það þarf að hækka styrki og laun. Áskell Örn Kárason ræddi stöðu stjórnar SÍ; hún þarf að taka margar ákvarðanir og við treystum henni. Taldi að sá tími væri liðinn að hægt væri að ætlast til að allir gerðu allt frítt. Var á móti því að binda þetta í lög, því það yrði að sýna stjórninni traust. Auðbergur Magnússon skildi ekki af hverju ætti að binda þetta í lög. Ef menn hafa traust og áhuga eiga þeir að fá að starfa meðan svo er. Jóhann Ragnarsson tók undir með Áskeli og Auðbergi. Jóhann taldi að það væri liðin tíð að hægt væri að ætlast til að fólk ynni allt í sjálfboðavinnu. Varðandi tímamörkin sagði Jóhann að oft væri talið í stjórnunarfræðum að lágmarkstími formanns væri 10 ár; 5 til að komast inn í málefni og starf og ljúka málum frá fyrri tíð og önnur 5 til að hrinda eigin hugmyndum í framkvæmd. Hann grunaði að 8 ára hugmyndinni væri beint gegn ákveðnum aðilum en vonaði að svo væri ekki. Arnar Ingi Njarðarson taldi að heppilegt væri varðandi þetta mál að líta til reynslu annarra íþróttafélaga, varðandi bæði lengd setu og stjórnarhátta. Héðinn Steingrímsson var hlynntur breytingunum. Rakti ýmsa ókosti þess að menn sætu lengi sem forsetar og að menn væru í fleiru en einu hlutverki. Ræddi líka Reykjavíkurmótið og kostnað við það. Skoraði á fundarmenn að samþykkja tillöguna og taldi að fjölbreytni væri af hinu góða. Jóhanna Björg Jóhannsdóttir tók til máls og taldi hugmyndina athyglisverða. Hins vegar væri undarlegt að koma fram með þessa tillögu núna og að skeyta saman tveimur tillögum um aðskilin hlutverk og tímalengd. Halldór Grétar Einarsson rakti ástæður þess að félög settu sér slíkar reglur; m.a. af því að menn hika við að fara gegn sitjandi forsetum sem hafa unnið gott starf. Varðandi 8. gr. (aðskilnað á milli hlutverks forseta og annarra starfa): Þarna er bara verið að tala um meiri fagmennsku og að fyrirbyggja að völd safnist á fáar hendur. Halldór fór síðan fram á að kosning yrði leynileg. Oddgeir Ottesen sagði að það væri að verða algilt hjá flestum félögum að skilja á milli stjórnarformanns og framkvæmdastjóra. Hann lagði til að tillögurnar yrðu í tvennu lagi.
Tillaga Hlíðars Þórs Hreinssonar og Oddgeirs Ottesen um viðbót við 18. gr. laga um Íslandsmót skákfélaga (https://skak.is/wp-content/uploads/2020/05/18.-grein-sk%C3%A1klaga-HGE-OAO.pdf)
Fyrri greinSamantekt sjórnarfundar SÍ – Jóhanna Björg Jóhannsdóttir varaforseti SÍ
Næsta greinLið Íslands á Ólympíuskákmótinu í netskák